Man sterf week ná kleinhoewe-aanvalArgieffoto (Foto: Parentingupstream, Pixabay) Khato Rangale (44), die man wat in die vroeë oggendure van 22 Julie tydens ŉ aanval op ŉ kleinhoewe naby Lanseria in Gauteng in die kop geskiet is, het aan sy beserings beswyk. Kapt. Tinyiko Mathebula, woordvoerder van die polisie, het bevestig Rangale is Maandagaand dood. Die veiligheidsmaatskappy Drift Reaction het gesê Rangale se liggaam het ingegee. “Hy het ook sig in albei se oë verloor en het nooit sy bewussyn herwin nie.” Maroela Media het vroeër berig die aanval het net voor 01:00 op ŉ kleinhoewe naby die R552 gebeur. Mathebula het vroeër gesê die Rangale-egpaar het geslaap toe drie aanvallers die venster in die slaapkamer gebreek en geëis het dat Rangale die deur oopmaak. “Toe die man die deur oopmaak, is hy in sy kop geskiet.” Sy vrou, Julia, is nie tydens die aanval beseer nie. Niemand is nog in verband met die voorval in hegtenis geneem nie. Die polisie ondersoek nou ŉ saak van moord en huisroof.